Aĉeti kondomojn povas esti tre maltrankvilige, kaj tio estas normala se tio estas via unua fojo. Bonŝance, ekzistas multaj metodoj kaj lokoj por aĉeti kondomojn. Vi povas trovi metodon, kiu estas pli facila por vi. Ĉiuokaze, estu fiera, ĉar vi agas por pli sekura seksumado.

Tradukita kaj redaktita al Esperanto de https://www.wikihow.com/Buy-Condoms-Discreetly

(CC BY-NC-SA 3.0)

Metodo 1: Prepariĝi por aĉeti kondomojn

1: Trankviliĝu. Spiru profunde, kaj memoru ke aĉeti kondomojn estas normale kaj utile. Vi eble pensas, ke ĉiuj juĝos vin, sed fakte preskaŭ neniu atentos pri vi. Vi ne estas la unua homo, kiu iris al butiko por aĉeti kondomojn.

2: Pristudu. Eltrovu kian kondomon vi volas aĉeti antaŭ ol iri al butiko. Eltrovu la markon/firmaon, grandecon kaj materialon (ekz: latekso, poliuretano) de la kondomo. Scii kian kondomon vi volas aĉeti antaŭ ol iri al butiko helpos vin elekti rapide, anstataŭ stari longtempe apud la kondom-skatoloj. Pensu pri alternativoj, se la butiko ne havas la tutan saman markon de kondomoj.

Atentu pri la prezo de la kondomoj.

Aĉetu nur kondomon, kies efikeco estis kontrolita (aprobita fare de FDA aŭ CE, ktp)

Se vi havas penison, mezuru la longecon de via erekta peniso. Ekzistas kalkuliloj en la Interreto, kiuj diros al vi kiujn kondomojn aĉeti depende de la longeco.

Legu recenzojn pri la kondomoj interrete.

3: Elektu butikon, kiu ne estas tro proksima de kie vi loĝas. Aĉeti for de kie vi loĝas malaltigos la riskon, ke iu kiun vi konas vidos vin. Eĉ se homoj tie atentas pri vi, ili eble neniam revidos vin.

Vizitu la butikon antaŭ ol aĉeti kondomojn. Eltrovu kie la kondomoj lokiĝas. Se vi ne povas tuŝi la skatolojn, sed devas peti al vendisto preni la skatolon por vi, elektu alian butikon. Estas grave ke vi povu libere vidi kaj legi la skatolojn por bone elekti.

La lokoj, kie eblas aĉeti kondomojn, povas iomete dependi de via lando. Oni ĝenerale povas trovi ilin en superbazaroj kaj apotekoj.

4: Iru al la butiko kiam ne troviĝas multe da homo. Fru-matene kaj malfru-vespere ofte estas bona momento. Pro tio, estu atenta pri la vendhoroj de la butiko.

5: Pensu pri kondomoj kiel pri normalaj aĵoj. Kondomo estas normala ĉiutaga aĵo kiel dentbroso, dentpasto, harsapo kaj senodorigilo.

Aspektu trankvile kiam vi aĉetas. Se vi agas strange, vi povas altiri la atenton de iu alia, kaj vi ne volas tion.

Metodo 2: Aĉeti la kondomojn

1: Aĉetu aliajn aĵojn samtempe. Tiel, ne nur troviĝos kondomoj apud vi kiam vi paŝas en la butiko aŭ atendas en la atendvico. Vi ne estos “la ulo, kiu venis por aĉeti kondomojn”, sed “la ulo, kiu venis por aĉeti aĵojn”. Vi ankaŭ povas uzi la aliajn aĵojn por kovri la kondomojn, se tio trankviligas vin.

2: Iru al granda aŭ malgranda butiko, depende de tio kion vi timas. Se vi timas, ke multaj homoj vidos vin, elektu malgrandan butikon ĉar troviĝos malpli da homoj. Tamen, malgrandaj (kaj vilaĝaj) butikoj pli emas paroli kun la klientoj, dum kasistoj en grandegaj butikoj tute ne zorgas.

3: Uzu kontantan monon (paperan, metalan), kaj ĵetu la vendnoton/kvitancon. Forigu tiujn spurojn. Vi ne volas konservi vendnoton de kondomoj, ĉar amiko aŭ familiano povas trovi ĝin hazarde en viaj aferoj.

4: Provu aŭtomatan kasmaŝinon. Kelkaj butikoj havas tian maŝinon, al kiu oni devas montri la varojn/komercaĵojn, kaj poste pagi. Tio funkcias sen la mano kaj sen la rigardo de kasisto.

5: Aĉetu plurajn skatolojn. Tiel, vi ne rapide bezonos aĉeti novajn skatolojn. Konservu viajn kondomojn en malvarmeta kaj seka loko, kaj kontrolu la daton antaŭ ol uzi kondomon.

Se vi neniam seksumis antaŭe, kaj aĉetas kondomojn ĉar vi timas ke iam, vi bezonos iun, ne aĉetu multajn skatolojn, ĉar estas granda risko ke vi ne uzos ilin antaŭ la limdato.

6: Aĉetu ilin en “seks-butiko”. Atenton, vi verŝajne ne rajtas eniri seksbutikon se vi ne havas pli ol 18 jaroj (tio dependas de via lando). En tia butiko, ĉiuj venas por aĉeti seksrilatajn aĵojn, do neniu juĝos vin malbone pri tio. La vendistoj povas pli sperte konsili vin, tamen estu pli atenta pri la kvalito kaj la prezo de la venditaj aĵoj.

7: Aĉetu kondomojn interrete. Ekzistas multaj retejoj, per kiuj eblas aĉeti kondomojn (ofte ili estas malpli kostaj kaj pli diversaj). Atentu pri la komentoj. Ili ofte liveras per diskreta pakaĵo kaj per diskreta nomo.

Simple tajpu “aĉeti kondomojn interrete” (en via nacia lingvo) por trovi retejon kie eblas aĉeti kondomojn.

8: Iru al speciala ejo. Eblas aĉeti kondomojn tie, kaj kelkfoje ricevi ilin senpage. La nomo dependas de via lando. Ili ofte estas nomataj “Centro por junuloj” “Centro por familia planado” “Centro kontraŭ (sekse) transdoneblaj malsanoj” ktp. Uzu la interreton por trovi ilin.

Konsiloj/Atentigoj

Memoru, ke vi faras ion bonan. Seksumado sen protektilo povas transdoni malsanojn. Vi povas esti malsana kaj transdoni malsanojn, eĉ se vi ne fartas malsane. (Sekse transdoneblaj malsanoj ofte kaŝas sin por esti transdonita pli facile.) Transdoni malsanon, kiel AIDS povas ruinigi la fidon necesan en amrilato.

Kondomoj ne evitigas ĉiujn sekse transdoneblajn malsanojn, kaj ili ne evitigas ĉiujn nevolitajn gravedecojn. Ili funkcias trege bone, sed ili ne estas 100% efikaj.

Kondomoj ne protektas kontraŭ la transdono de genitalaj verukoj.

Kondomo ne estas nur por penisa-vagina seksumado. Kondomo estas por ĉio, kie estas peniso kaj mukoza parto de korpo (vagino, anuso, buŝo, okulo, nazo …)

Kelkaj sekse transdoneblaj malsanoj estas akireblaj per alia metodo ol seksumado. Tio signifas ke vi povas havi sekse transdoneblan malsanon, eĉ se vi neniam seksumis antaŭe.

Kelkfoje eblas ricevi kondomon de lerneja flegisto, sed tiu eblo dependas de la lernejo.

Kondomoj kun gusto (vanila, fraga …) povas esti ne taŭgaj por anusa kaj vagina seksumado. Ili povas esti malpli fortikaj/rezistaj, iriti kaj kaŭzi vaginajn infektoj. Bone legu la etikedojn de la skatolo antaŭ ol uzi ilin tiel.

Se vi spertas jukadon, haŭt-makulojn, haŭt-vezikojn, haŭt-elstaraĵojn/ĝibojn aŭ iritadon post uzo de kondomo, sur la peniso aŭ sur alia parto de via korpo, ĉesu uzi la kondomon kaj konsultu kuraciston. Vi povas havi alergion al latekso. Pensu pri alternativoj, kiel kondomoj el poliuretano.

Dankon pro via legado. Se vi ŝatis tiun artikolon, bonvolu alklaki la koron sube. Tiel, homoj povos trovi tiun artikolon pli facile. Ankaŭ, pensu pri kreado de artikolo aŭ blogo en Medium, por ke Esperanto disvastiĝu tie. Ne forgesu uzi la etikedon #Esperanto, por ke homoj trovu facile vian artikolon.